Kebakaran penjara Tangerang

Peristiwa kebakaran penjara Tangerang merujuk kepada insiden kebakaran yang berlaku di Lembaga Pemasyarakatan Kelas I Tangerang, sebuah penjara di Tangerang, Banten, Indonesia yang tertakluk kepada kawasan metropolitan Jakarta.  Kebakaran bermula pada jam 0145 (Waktu Indonesia Barat), 8 September 2021 di sektor C penjara, menyebabkan 44 orang banduan terkorban sementara 77 orang lagi tercedera. Ini ialah peristiwa kebakaran terburuk di Indonesia sejak tragedi bunga api Tangerang pada 2017 yang mengorbankan 49 orang.

Huraian 
Kebakaran berlaku pada sekitar 1:45 pagi waktu tempatan dan bermula dari Sektor C2. Seorang pegawai, Iyan Sofyan, mendengar jeritan dari dalam sel banduan. Selepas itu, beberapa orang warden dan pengawal cuba memindahkan para banduan, tetapi hanya 20 orang yang berjaya diselamatkan. Sektor itu pada asalnya dibina untuk memuatkan maksimum 38 orang, tetapi pihak pemerintah mengesahkan bahawa terdapat 122 orang banduan yang dimasukkan ke dalam sektor itu.

Berdasarkan protokol penjara, para banduan dipenjara dalam sel-sel terkunci, tetapi para pegawai tidak berjaya menyahkuncikan setiap sel; setiap yang ditemui maut berada di dalam sel masing-masing. Pihak bomba tiba pada 2:00 pagi sebelum berjaya mengawal kebakaran pada sekitar 3:00 pagi, dan berjaya dipadamkan kira-kira dua jam setelah operasi bermula. Kira-kira 30 buah trak bomba dikerahkan bagi memadamkan kebakaran.

Para pegawai tempatan tiba sejurus selepas insiden. Ketua polis Jakarta Inspektor Jeneral M. Fadil Imran tiba dan mengerahkan kira-kira 150 orang pegawai polis untuk menjaga kawasan penjara. Menteri Hukum dan Hak Asasi Manusia Yasonna Laoly serta timbalannya Edward Omar Sharif Hiariej pula tiba pada sekitar 10 pagi.

Mangsa 
44 orang banduan terkorban dalam kebakaran ini (temasuk tiga yang meninggal dunia di hospital), lapan orang cedera parah akibat kelecuran dan 73 orang lagi cedera ringan. Mangsa-mangsa tercedera dirawat di Rumah Sakit Sitanala dan RSUD Kabupaten Tangerang. Sementara itu, jasad-jasad mangsa terkorban dibawa ke hospital polis bagi siasatan lanjut.

Rujukan 

Bencana 2021 di Indonesia
Kebakaran 2021 di Asia
Bencana di Jawa
Kebakaran bangunan dan struktur di Indonesia
Kota Tangerang
Sejarah Banten
Kebakaran penjara
Peristiwa September 2017 di Asia